CELEX: 62011TN0016
Language: lt
Date: 2011-01-14 00:00:00
Title: Byla T-16/11: 2011 m. sausio 14 d. pareikštas ieškinys byloje Nyderlandai prieš Komisiją

5.3.2011   
            
            
               LT
            
            
               Europos Sąjungos oficialusis leidinys
            
            
               C 72/27
            
         2011 m. sausio 14 d. pareikštas ieškinys byloje Nyderlandai prieš Komisiją
   
   (Byla T-16/11)
   2011/C 72/44
   Proceso kalba: olandų
   
      Šalys
   
   
      Ieškovė: Nyderlandų karalystė, atstovaujama C. Wissels, M. de Ree ir M. Noort.
   
      Atsakovė: Europos Komisija
   
      Ieškovės reikalavimai
   
   Ieškovė prašo:
   
               —
            
            
               Panaikinti 2010 m. lapkričio 4 d. Komisijos sprendimo 2010/668/ES dėl valstybių narių patirtų tam tikrų išlaidų nefinansavimo Europos Sąjungos lėšomis iš Europos žemės ūkio orientavimo ir garantijų fondo (EŽŪOGF) Garantijų skyriaus, Europos žemės ūkio garantijų fondo (EŽŪGF) ir Europos žemės ūkio fondo kaimo plėtrai (EŽŪFKP) 1 straipsnį, kiek jis susijęs su Nyderlandais ir (iš viso) 28 947 149,31 EUR dydžio finansiniais pataisymais, atliktais 2003-2008 metais deklaruotų išlaidų pagal bulvių krakmolo gamybos kvotų sistemą atžvilgiu.
            
         
               —
            
            
               Priteisti iš Komisijos bylinėjimosi išlaidas.
            
         
      Ieškinio pagrindai ir pagrindiniai argumentai
   
   Komisija sprendimu 2010/668/ES 10 % pakoregavo Nyderlandų institucijų deklaruotas sumas, kurios 2003-2008 metais išmokėtos remiantis nuostatomis dėl Europos Sąjungos paramos už bulvių krakmolą. Anot Komisijos, Nyderlandų institucijos krakmolo gamintojams ir bulvių augintojams išmokėjo paramą už tai, kad pastarajam už patiektas bulves sumokėta visa minimali kaina.
   Nyderlandų vyriausybė mano, kad visa minimali kaina sumokėta prieš skiriant paramą krakmolo gamintojui ir bulvių augintojui. Dalis minimalios kainos buvo sumokėta gamintojui grąžinus nesumokėtą skolą (pagal privatinę teisę) augintojui, o likusi dalis — pervedant pinigus į gamintojo nurodytą (banko) sąskaitą.
   Ieškovė savo ieškinį grindžia penkiais pagrindais:
   
               1.
            
            
               Pirma, pažeista Reglamento Nr. 1258/99 (1) 7 straipsnio 4 dalis, Reglamento Nr. 1290/2005 (2) 31 straipsnis kartu su Reglamento Nr. 1868/94 (3) 5 straipsniu, Reglamento Nr. 97/95 (4) 11 straipsnis, Reglamento Nr. 2236/2003 (5) 10 straipsnis, Reglamento Nr. 2237/2003 (6) 26 straipsnis ir Reglamento Nr. 1973/2004 (7) 20 straipsnis, nes išlaidos nefinansuotos, nors priemokos ir tiesioginės paramos skyrimo reikalavimai buvo tenkinami, nes minimali kaina sumokėta grąžinimu ir pavedimu.
            
         
               2.
            
            
               Antra, pažeista Reglamento Nr. 1258/99 7 straipsnio 4 dalis, Reglamento Nr. 1290/2005 31 straipsnis kartu su Reglamento Nr. 1868/94 5 straipsniu, Reglamento Nr. 97/95 11 straipsnis, Reglamento Nr. 2236/2003 10 straipsnis, Reglamento Nr. 2237/2003 26 straipsnis ir Reglamento Nr. 1973/2004 20 straipsnis, nes išlaidos nefinansuotos, nors augintojai galėjo lengvai pasinaudoti minimalia kaina prieš skiriant priemoką ir tiesioginę paramą.
            
         
               3.
            
            
               Trečia, pažeista Reglamento Nr. 1258/99 7 straipsnio 4 dalis, Reglamento Nr. 1663/95 (8) 8 straipsnis, Reglamento Nr. 1290/2005 31 straipsnis, Reglamento Nr. 885/2006 (9) 11 straipsnis bei teisės į gynybą, nes išlaidos nefinansuotos, nors ne visų argumentų dėl nefinansavimo atveju buvo laikomasi šiose nuostatose įtvirtinto rungtyniškumo principo.
            
         
               4.
            
            
               Ketvirta, pažeista Reglamento Nr. 1258/99 7 straipsnio 4 dalis, Reglamento Nr. 1290/2005 31 straipsnis kartu su Reglamento Nr. 1868/94 5 straipsniu, Reglamento Nr. 97/95 11 straipsnis, Reglamento Nr. 2236/2003 10 straipsnis, Reglamento Nr. 2237/2003 26 straipsnis ir Reglamento Nr. 1973/2004 20 straipsnis, nes išlaidos nefinansuotos, nors mokėjimo agentūra remdamasi mokėjimo kvitais galėjo patikrinti, ar sumokėta minimali kaina.
            
         
               5.
            
            
               Penkta, pažeista Reglamento Nr. 1258/99 7 straipsnio 4 dalis, Reglamento Nr. 1290/2005 31 straipsnio 2 dalis ir proporcingumo principas, nes pritaikytas bendras 10 % sumažinimas, nors trūkumas buvo tik toks, kad taikant minimalią kainą ir tikrinant reikalavimą dėl jos mokėjimo buvo padaryta klaidinga prielaida.
            
         
      (1)  1999 m. gegužės 17 d. Tarybos reglamentas (EB) Nr. 1258/1999 dėl bendrosios žemės ūkio politikos finansavimo (OL L 160, p. 103; 2004 m. specialusis leidimas lietuvių k., 3 sk., 25 t., p. 414).
   
      (2)  2005 m. birželio 21 d. Tarybos reglamentas (EB) Nr. 1290/2005 dėl bendrosios žemės ūkio politikos finansavimo (OL L 209, p. 1).
   
      (3)  1994 m. liepos 27 d. Tarybos reglamentas (EB) Nr. 1868/94, nustatantis bulvių krakmolo gamybos kvotų sistemą (OL L 197, p. 4; 2004 m. specialusis leidimas lietuvių k., 3 sk., 16 t., p. 331).
   
      (4)  1995 m. sausio 17 d. Komisijos reglamentas (EB) Nr. 97/95, nustatantis išsamias Tarybos reglamento (EB) Nr. 1766/92 dėl minimalių kainų ir kompensacijų, išmokėtinų bulvių augintojams, bei Tarybos reglamento (EB) Nr. 1868/94, nustatančio bulvių krakmolo gamybos kvotų sistemą, taikymo taisykles (OL L 16, p. 3; 2004 m. specialusis leidimas lietuvių k., 3 sk., 17 t., p. 131).
   
      (5)  2003 m. gruodžio 23 d. Komisijos reglamentas (EB) Nr. 2236/2003, nustatantis Tarybos reglamento (EB) Nr. 1868/94, nustatančio bulvių krakmolo gamybos kvotų sistemą, išsamias taikymo taisykles (OL L 339, p. 45; 2004 m. specialusis leidimas lietuvių k., 3 sk., 41 t., p. 515).
   
      (6)  2003 m. gruodžio 23 d. Komisijos reglamentas (EB) Nr. 2237/2003, nustatantis išsamias Tarybos reglamento (EB) Nr. 1782/2003, nustatančio bendrąsias tiesioginės paramos schemų pagal bendrą žemės ūkio politiką taisykles ir nustatančio tam tikras paramos schemas ūkininkams, IV antraštinėje dalyje numatytų tam tikrų pagalbos schemų taikymo taisykles (OL L 339, p. 52; 2004 m. specialusis leidimas lietuvių k., 3 sk., 41 t., p. 522).
   
      (7)  2004 m. spalio 29 d. Komisijos reglamentas (EB) Nr. 1973/2004, nustatantis išsamias Tarybos reglamento (EB) Nr. 1782/2003 nuostatų dėl to reglamento IV ir IVa antraštinėse dalyse numatytų paramos schemų ir atidėtos žemės naudojimo žaliavoms auginti taikymo taisykles (OL L 345, p. 1).
   
      (8)  1995 m. liepos 7 d. Komisijos reglamentas (EB) Nr. 1663/95, nustatantis išsamias taisykles dėl Tarybos reglamento (EEB) Nr. 729/70 apibrėžtos EŽŪOGF garantijų skyriaus sąskaitų apmokėjimo tvarkos taikymo (OL L 158, p. 6; 2004 m. specialusis leidimas lietuvių k., 3 sk., 18 t., p. 31).
   
      (9)  2006 m. birželio 21 d. Komisijos reglamentas (EB) Nr. 885/2006, nustatantis išsamias Tarybos reglamento (EB) Nr. 1290/2005 nuostatų dėl mokėjimo agentūrų ir kitų įstaigų akreditavimo bei EŽŪGF ir EŽŪFKP sąskaitų patikrinimo ir patvirtinimo taikymo taisykles (OL L 171, p. 90).